Активно је учествовао у прикупљању оружја, муниције и другог ратног материјала, окупљању бораца и њиховом припремању. Половином јула постављен је за команданта тада формираног Крагујевачког партизанског одреда. Под његовом командом Одред је изводио акције дуж комуникација које су водиле ка Крагујевцу, а посебно на прузи Крагујевац-Краљево. У току лета 1941. године Одред је снажно нарастао, тако да је у свом састaву имао три батаљона. У току Прве непријатељске офанзиве, Одред се заједно са главнином партизанских снага повукао у Санџак, а потом у југоисточну Босну, где је 21. децембра 1941. године у Рудом ушао у састав тада формиране Прве пролетерске ударне бригаде. Он је тада постао Трећи крагујевачки батаљон, а Раја Недељковић његов командант.